Neuvoston lausunto, annettu 10 päivänä helmikuuta 2004, Irlannin tarkistetusta vakausohjelmasta vuosiksi 2004-2006



Virallinen lehti nro C 043 , 19/02/2004 s. 0004 - 0005



Neuvoston lausunto, annettu 10 päivänä helmikuuta 2004, Irlannin tarkistetusta vakausohjelmasta vuosiksi 2004-2006 (2004/C 43/03) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 10 päivänä helmikuuta 2004 Irlannin tarkistettua vakausohjelmaa, joka kattaa vuodet 2004-2006. Tarkistettu ohjelma vastaa pääpiirteissään tietovaatimuksia, jotka tarkistetuissa menettelysäännöissä asetetaan vakaus- ja lähentymisohjelmien sisällölle ja muodolle. Vakausohjelman taustalla olevan finanssipoliittisen strategian keskeisenä tavoitteena on yleisesti ottaen vakauttaa julkisen talouden rahoitusasema vuodesta 2004 alkaen hidastamalla julkisten menojen kasvua. Menojen paremmalla hallinnalla voidaan leikata menoja suhteessa BKT:hen, vaikka tämä ei riitäkään korvaamaan tulosuhteen huomattavaa laskua. Tulosuhteen aleneminen johtuu myyntivoittoverotulojen kertaluontoisesta siirtämisestä kuluvalle vuodelle vuonna 2003, teknisistä oletuksista ja muiden tulojen laskemisesta suhteessa BKT:hen eikä niinkään veronalennuksista. Samanaikaisesti toteutetaan merkittäviä julkisia investointeja. Tarkistetussa vakausohjelmassa ennakoidaan kokonaistuotannon kasvun kiihtyvän arviolta 2,2 prosentista vuonna 2003 3,3 prosenttiin vuonna 2004 ja keskimäärin 5 prosenttiin vuosina 2005-2006. Yhdenmukaistetun kuluttajahintainflaation ennustetaan hidastuvan nopeasti 4 prosentista (vuonna 2003) 2,3 prosenttiin (vuonna 2004) ja sen jälkeen vakiintuvan 2 prosenttiin. Tämänhetkisten tietojen perusteella vakausohjelman makrotaloudelliset ennusteet näyttävät realistisilta. Tarkistetun ohjelman mukaan julkisen talouden alijäämä on 1,1 prosenttia suhteessa BKT:hen vuonna 2004, kun sen arvioitiin vuonna 2003 olleen 0,1 prosenttia. Komission yhteisesti sovituin menetelmin suorittamien laskelmien perusteella suhdannetarkistettu alijäämä on myyntivoittoverosta johtuvat kertaluonteiset tulot huomioiden kasvanut 0,5 prosenttiyksikköä 0,4 prosenttiin suhteessa BKT:hen. Nimellisalijäämän ennustetaan vuonna 2005 olevan 1,4 prosenttia ja vuonna 2006 1,1 prosenttia suhteessa BKT:hen. Vastaavat suhdannekorjattua alijäämää koskevat arviot ovat 0,8 prosenttia (2005) ja 0,5 prosenttia (2006) suhteessa BKT:hen. Velkasuhteen arvioidaan vakiintuvan tasolle, joka on kolmasosa BKT:sta. Vakaus- ja kasvusopimuksessa keskipitkän aikavälin tavoitteeksi asetettu lähes tasapainoinen julkisen talouden rahoitusasema saavutettaneen ohjelmakaudella, vaikka potentiaalista talouskasvua uhkaavia riskejä onkin olemassa. On kuitenkin pidettävä mielessä useita muita tekijöitä. Ensinnäkin vuoden 2003 ennakoitua suuremmat verotulot voivat vaikuttaa myönteisesti talousarvion tasapainoon. Toiseksi kaikkien aikaisempien vakausohjelmien tapaan julkisen talouden ennusteisiin sisältyy odottamattomien tapahtumien varalta kahtena viimeisenä vuotena erittäin suuria "varauksia", joita ei ehkä kuitenkaan käytetä kokonaan. Kolmanneksi tuotantokuilusta ja siten suhdannekorjatusta rahoitusasemasta tehtyihin arvioihin sisältyy poikkeuksellisen suuri epävarmuusmarginaali Irlannin talouden erityispiirteiden vuoksi. Samalla on huomattava, että ennakoitu hieman yli 1 prosentin nimellisalijäämä suhteessa BKT:hen vuosina 2005-2006 osuu samaan ajankohtaan kuin talouden elpyminen kestävään kasvuvauhtiin. Lopuksi on todettava, että rahoitusasemaa koskevat ennusteet kuvastavat selvästi julkisten investointien tehostamiseen tähtäävän ohjelman täytäntöönpanoa: julkisten investointien osuus BKTL:stä on ohjelmakaudella keskimäärin 5 prosenttia verrattuna EU:n keskiarvoon, joka oli 2,4 prosenttia vuonna 2003. Ohjelman mukainen finanssipolitiikan viritys tarjonnee riittävän varmuusmarginaalin sen varmistamiseksi, ettei julkisen talouden alijäämän 3 prosentin viitearvo suhteessa BKT:hen ylity talouden normaaleissa suhdannevaihteluissa. Nykyisen talouspolitiikan perusteella Irlanti vaikuttaa olevan kestävällä tiellä, mutta väestön ikääntyminen voi pitkällä aikavälillä aiheuttaa tiettyjä riskejä. Näiden riskien kattamiseksi on toteutettu toimia, joiden avulla eläkealan uudistuksia jatketaan edelleen julkishallinnon osalta. Mainittakoon kuitenkin lisäksi, että Irlannin velkasuhde on tällä hetkellä melko matala ja kansallista eläkerahastoa kartutetaan erityisesti väestön ikääntymiseen liittyvien kustannusten kattamiseksi vuosittain summalla, joka vastaa 1:tä prosenttia BKT:sta. Riittävän perusylijäämän varmistaminen on tärkeää, jotta julkinen talous säilyy kestävällä pohjalla. Tarkistetussa vakausohjelmassa esitetty talouspolitiikka vastaa pitkälti talouspolitiikan laajoissa suuntaviivoissa annettuja suosituksia, erityisesti niitä, joilla on vaikutusta julkiseen talouteen. Monivuotista budjetointijärjestelmää on laajennettu koskemaan kaikkia pääomamenoja, terveydenhuoltojärjestelmän uudistuksessa on tarkoitus ottaa huomioon kustannustehokkuus, ja kansallisen kehityssuunnitelman täytäntöönpano on edistynyt huomattavasti. (1) EYVL L 209, 2.8.1997, s. 1.